**Ministru kabineta noteikumu projekta „Zemes pārskatā iekļaujamās informācijas sagatavošanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1 . | Pamatojums | Zemes pārvaldības likuma (turpmāk - likums) 13. panta pirmās daļas 9. punkts paredz Ministru kabinetam izdot noteikumus par zemes pārskatā iekļaujamās informācijas sagatavošanas kārtību un institūciju, kas ir atbildīga par zemes pārskata sagatavošanu. |
| 2 . | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemes pārvaldības nodrošināšanai viens no izšķirošajiem faktoriem ir aktuālas informācijas par zemi esamība un pieejamība. Likuma 21. panta pirmās daļas 2. punktā noteikts, ka reizi piecos gados tiek sagatavots zemes pārskats, izmantojot likumā minēto informācijas sistēmu telpiskos un teksta datus. Pārejas noteikumu 6. punkts, nosaka, ka zemes pārskatu pirmo reizi sagatavo līdz 2018. gada 1. janvārim.  Noteikumu projekts paredz noteikt zemes pārskatā iekļaujamās informācijas sagatavošanas un iesniegšanas kārtību. Tā kā zemes pārskatā iekļaujamā informācija tiek elektroniski iesniegta Valsts reģionālās attīstības aģentūrai (VRAA), noteikumu projekts paredz nodrošināt zemes pārskata sagatavošanai nepieciešamo datu uzkrāšanu vienuviet. Datu uzkrāšana paredzēta, izmantojot jau esošu infrastruktūru - reģionālās attīstības indikatoru moduli (turpmāk - RAIM).  Zemes pārskata mērķis ir koncentrēti un vizuāli uztverami sniegt pārskatu par stāvokli zemes izmantošanā, un ar dažādiem rādītājiem parādīt virzību uz zemes politikas mērķu sasniegšanu. Zemes pārskats norādīs uz galvenajām problēmām, izvērtējot zemes politikas galvenos aspektus – zemi kā resursu, zemi kā tiesību objektu, zemi kā vērtības objektu. Pārskats sniegs skaidru un aktuālu informāciju politikas prioritāšu noteikšanai, politikas pilnveidošanai un ieviešanas lietderības un efektivitātes novērtēšanai. Zemes pārskatu izmantos par zemes politikas ieviešanu atbildīgās institūcijas un pašvaldības.  Informācija, kas jāiekļauj zemes pārskatā, ko jāizstrādā vienu reizi piecos gados, šobrīd daļēji tiek apkopota vairākās institūcijās, taču netiek analizēta vienotā kontekstā.  Likuma 22. panta pirmajā daļā noteiktas informācijas sistēmas, kuru dati izmantojami zemes pārskata sagatavošanai:  1. Nekustamā īpašuma valsts kadastra informācijas sistēma;  2. Valsts adrešu reģistra informācijas sistēma;  3. Ģeotelpisko pamatdatu informācijas sistēma;  4. Teritorijas attīstības plānošanas informācijas sistēma;  5. Apgrūtināto teritoriju informācijas sistēma;  6. Augšņu agroķīmiskās izpētes ģeogrāfiskās informācijas sistēma;  7. Zemes kvalitātes novērtējuma informācijas sistēma;  8. Piesārņoto un potenciāli piesārņoto vietu reģistrs;  9. Lauku reģistra ģeogrāfiskās informācijas sistēma;  10. Meliorācijas kadastra informācijas sistēma;  11. Meža valsts reģistrs;  12. Iedzīvotāju reģistrs;  13. Komercreģistrs. Zemes pārskats reizi piecos gados paredzēts kā plašāka analīze atsevišķu institūciju ikgadēji iesniegtajiem datiem. Institūciju ikgadēji iesniegtie dati nepieciešami, analīzes veikšanai, nodrošinot precīzāku datu interpretāciju, kā arī lai novērtētu rādītāju izmaiņu tendences pārskata izstrādes starplaikā. Par atsevišķiem rādītājiem, piemēram, augšņu agroķīmiskās ikgadējās analīzes rezultāti ir būtiski, lai izdarītu secinājumus par notikušajām izmaiņām. Zemes pārskats tiks sagatavots reizi piecos gados, analizējot datus un to izmaiņas pēdējo piecu gadu griezumā.Ministru kabinets noteiks atbildīgo institūciju par šī zemes pārskata sagatavošanu, izdodot noteikumus par zemes pārskatā iekļaujamās informācijas sagatavošanas kārtību.Noteikumu projekts paredz, ka atbildīgā institūcija par zemes pārskata sagatavošanu ir Vides aizsardzības un reģionālās attīstības ministrija (turpmāk – VARAM).Institūcijas, kas nodrošinās zemes pārskata sagatavošanai nepieciešamo informāciju, ir Lauku atbalsta dienests, Tiesu administrācija, Valsts augu aizsardzības dienests, Valsts meža dienests, Valsts zemes dienests, Valsts sabiedrība ar ierobežotu atbildību „Zemkopības ministrijas nekustamie īpašumi” un valsts akciju sabiedrība „Latvijas Vides, ģeoloģijas un meteoroloģijas centrs”.Minētās institūcijas zemes pārskatā iekļaujamo informāciju reizi gadā sagatavo un elektroniski iesniedz VRAA, kas tos uzglabā aģentūras pārziņā esošajā Reģionālās attīstības indikatoru modulī. Institūcijas datus iesniedz uz Valsts reģionālās attīstības aģentūras datņu pārsūtīšanas protokola (File Transfer Protocol) servera. Piekļuves rekvizītus Valsts reģionālās attīstības aģentūras File Transfer Protocol serverim piešķir pēc pieprasījuma saņemšanas no iestādes uz [raim@vraa.gov.lv](mailto:raim@vraa.gov.lv).  Noteikumu projekts paredz zemes pārskata sagatavošanai nepieciešamos datus sagatavot un iesniegt VRAA atbilstoši administratīvajām teritorijām un pa novadu teritoriālā iedalījuma vienībām – novadu pagastiem un novadu pilsētām, vadoties pēc noteikumu projekta pielikumā norādītajām administratīvo teritoriju un novadu teritoriālā iedalījuma vienībām.  Ņemot vērā, ka atsevišķiem novadiem Latvijā nav novada pagastu, šajā gadījumā institūcijām (Lauku atbalsta dienests) dati sniedzami atbilstoši administratīvajām teritorijām - novadiem.  Noteikumu projekts nosaka zemes pārskata sagatavošanai iesniegt teksta datus. Ņemot vērā, ka dažas likumā noteiktās informācijas sistēmās uzkrātos datus ērtāk ir analizēt, papildus izmantojot citu informācijas sistēmu telpiskos datus, noteikumu projekts neparedz atsevišķām informācijas sistēmām nodrošināt informāciju zemes pārskata sagatavošanai.  Informācijas sistēmas, kuru dati netiek iesniegti:  1. Valsts adrešu reģistra informācijas sistēma;  2. Ģeotelpisko pamatdatu informācijas sistēma;  3. Apgrūtināto teritoriju informācijas sistēma;  4. Iedzīvotāju reģistrs;  5. Komercreģistrs.  Tāpat teksta dati nav jāiesniedz informācijas sistēmām, kuras uz projekta gatavošanas dienu nefunkcionē (Zemes kvalitātes novērtējuma informācijas sistēma). Tomēr netiek izslēgta iespēja datus iesniegt nākotnē, kad informācijas sistēma darbosies.  Savukārt, Teritorijas attīstības plānošanas informācijas sistēmā (TAPIS) uzkrāto datu ielādei reģionālās attīstības indikatoru modulī ir paredzēta cita kārtība.  Lai arī noteikumu projekts neparedz datu iesniegšanu no atsevišķām informācijas sistēmām, tas neizslēdz iespēju, gatavojot zemes pārskatu, izmantot minēto informācijas sistēmu publiski pieejamos datus.  Atceļot Ministru kabineta 1997.gada 9.decembra noteikumus Nr.411 „Kārtība, kādā publicējama informācija par darījumiem ar zemes īpašumu un nosakāmi zemes īpašumu apmēru ierobežojumi” un pieņemot Ministru kabineta 2007.gada 8.maija noteikumus Nr.299 „Kārtība, kādā nosakāmi publicējamie zemes īpašumu rādītāji” (turpmāk – MK noteikumi Nr.299), Tieslietu ministrijai noteikts pienākums apkopot un nodot publicēšanai laikrakstā “Latvijas Vēstnesis” zemesgrāmatu nodaļu sniegto informāciju. Tādējādi nodrošinot iespēju analizēt datus tajā apjomā, kuru publicēšanu paredz MK noteikumi Nr.299. Publicētie dati nesniedz iespēju analizēt situāciju pašvaldībās, kā arī to, kāds ir ārvalstu personu īpašumā esošo zemju kopējais īpatsvars. Ņemot vērā, ka atsevišķās pašvaldībās darījumos ar zemes īpašumiem ir būtisks ārvalstu personu īpatsvars, var pieņemt, ka pieaug arī šo personu īpašumā esošo zemju īpatsvars, taču nav iespējams noteikt kāds tas ir. Noteikumu projekts paredz Tiesu administrācijai sniegt datus par notikušajiem darījumiem, kuros iesaistītas ārvalstu fiziskās un juridiskās personas. Sniegtie dati ļaus analizēt pašvaldību griezumā ārvalstu personu īpatsvaru, kuriem pieder zemes, kā arī zemes un būvju īpašumi Latvijā.  Valsts zemes dienests ik gadu sagatavo Latvijas Republikas administratīvo teritoriju un teritoriālo vienību zemes pārskatu. Minētais zemes pārskats ietver informāciju par zemes sadalījumu atbilstoši teritorijas atļautajai izmantošanai un citiem kritērijiem. Tomēr zemes pārskats neietver detalizētāku informāciju par nekustamo īpašumu sadalījumu, piemēram, pēc to platībām vai to sastāvā esošo zemes vienību skaita. Noteikumu projekts paredz Valsts zemes dienestam sagatavot un iesniegt minēto informāciju atsevišķās lietošanas mērķa grupās („Lauksaimniecība” un lietošanas mērķa grupas „Mežsaimniecības zeme un īpaši aizsargājamās dabas teritorijas, kurās saimnieciskā darbība ir aizliegta ar normatīvo aktu” mērķis „Zeme, uz kuras galvenā saimnieciskā darbība ir mežsaimniecība”) un zemes lietošanas veidos (Aramzeme, Augļu dārzs, Pļava, Ganības, Mežs).  Savukārt, lai analizētu nekustamo īpašumu un lauku saimniecību struktūru, no Valsts zemes dienesta tiek pieprasīta informācija par nekustamo īpašumu skaitu lietošanas mērķu grupās:  1) „Lauksaimniecība”;  2) „Mežsaimniecības zeme un īpaši aizsargājamās dabas teritorijas, kurās saimnieciskā darbība ir aizliegta ar normatīvo aktu” ar mērķi „Zeme, uz kuras galvenā saimnieciskā darbība ir mežsaimniecība”.  Pieprasīto informāciju nepieciešams klasificēt gan pēc nekustamā īpašuma sastāvā esošo zemes vienību skaita, gan pēc nekustamā īpašuma kopplatības (intervāli pieejami noteikuma projekta pielikumā).  Noteikumu projekta pielikumā 5.1., 5.2., 5.3. un 5.4. apakšpunktos datu atlase jāveic tikai lietošanas mērķa grupai atbilstošās zemes vienības un to platības.  Noteikumu projekta pielikuma 5.5. un 5.6. apakšpunktos datu atlasē nepieciešams summēt visas īpašuma zemes vienības.  Savukārt, noteikumu projekta pielikuma 5.7. un 5.8. apakšpunktos jāsummē visa nekustamā īpašuma kopplatība.  Noteikumu projekta pielikuma 5.9. un 5.10. apakšpunktos jāsummē zemes lietošanas veidu kopplatības.  Savukārt, Augšņu agroķīmiskās izpētes ģeogrāfiskās informācijas sistēmas dati tiks izmantoti, lai nodrošinātu zemes pārskatā informāciju par citām izmaiņām zemes izmantošanā atbilstoši likuma 21.panta trešās daļas 11.punktam. Valsts sabiedrības ar ierobežotu atbildību „Zemkopības ministrijas nekustamie īpašumi” sniedz datus par Meliorācijas kadastra informācijas sistēmā uzskaitītajām meliorētajām platībām, kas ietver nosusināto platību, nevis dabiski sausās teritorijas (pagalmi, infrastruktūras objekti).Lauku atbalsta dienesta, Tiesu administrācijas, Valsts augu aizsardzības dienesta, Valsts meža dienesta, Valsts zemes dienesta, Valsts sabiedrības ar ierobežotu atbildību „Zemkopības ministrijas nekustamie īpašumi” un valsts akciju sabiedrības „Latvijas Vides, ģeoloģijas un meteoroloģijas centrs” iesniegtie dati un zemes pārskats tiek glabāts RAIM.RAIM ir Teritorijas attīstības plānošanas informācijas sistēmas (TAPIS) sastāvdaļa. RAIM ir instruments reģionālās attīstības monitoringam un lēmumu pieņemšanas atbalstam, pašvaldību teritorijas attīstības tendenču izvērtēšanai, kā arī attīstības programmu sagatavošanai un uzraudzībai. RAIM dati tiek glabāti centralizētā datubāzē. Publiskais (neautorizētais) lietotājs RAIM bez maksas var piekļūt tīmekļa vietnē <http://raim.gov.lv/>*.* RAIM nodrošinās institūciju sniegto datu un zemes pārskata publisku pieejamību. Institūciju iesniegtie dati tiks iekļauti RAIM datubāzē, kā rezultātā datiem ir iespējams pielietot visas RAIM datu apstrādes un publicēšanas tehnoloģijas, tādējādi nodrošinot brīvu pieeju institūciju sniegtajiem datiem un to lejupielādi (CSV, Excel, Word, HTML, PDF). Institūcijas datus par zemes pārskatā iekļaujamo informāciju sagatavo digitāli un iesniedz elektroniskā formā. VARAM, veidojot zemes pārskatu, analizē RAIM datubāzē uzkrātos datus, izmantojot datu apstrādes un publicēšanas tehnoloģijas. Tādējādi nodrošinot, ka informācija RAIM tiek uzkrāta, apstrādāta un izplatīta digitāli.  Ņemot vērā, ka ar 2018.gadu darbu uzsāks Valsts statistikas portāls, kurā tiks publicēta oficiālā statistika, tad dati par zemi arī būtu iekļaujami Valsts statistikas portālā. Ministru kabineta protokollēmuma projektā ir paredzēts Vides aizsardzības un reģionālās attīstības ministrijai sadarbībā ar Ekonomikas ministriju līdz 2018.gada 1.septembrim sagatavot un iesniegt izskatīšanai Ministru kabinetā informatīvo ziņojumu par iespējām zemes pārskatu sagatavot, izmantojot Oficiālās statistikas portālā uzkrātos datus. |
| 3 . | Projekta izstrādē iesaistītās institūcijas | VARAM, Valsts reģionālās attīstības aģentūra. |
| 4 . | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Institūcijas (Lauku atbalsta dienests, Tiesu administrācija, Valsts augu aizsardzības dienests, Valsts meža dienests, Valsts zemes dienests, Valsts sabiedrība ar ierobežotu atbildību „Zemkopības ministrijas nekustamie īpašumi” un valsts akciju sabiedrība „Latvijas Vides, ģeoloģijas un meteoroloģijas centrs”), VARAM un Valsts reģionālās attīstības aģentūra. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz palielināt institūciju (Lauku atbalsta dienests, Tiesu administrācija, Valsts augu aizsardzības dienests, Valsts meža dienests, Valsts zemes dienests, Valsts sabiedrība ar ierobežotu atbildību „Zemkopības ministrijas nekustamie īpašumi” un valsts akciju sabiedrība „Latvijas Vides, ģeoloģijas un meteoroloģijas centrs”) administratīvo slogu, kas saistīts ar zemes pārskatā iekļaujamās informācijas sagatavošanu un datu elektronisku iesniegšanu VARAM.  Tāpat noteikumu projekts paredz palielināt VARAM un Valsts reģionālās attīstības aģentūras administratīvo slogu, kas saistīts ar zemes pārskatā iekļaujamās informācijas analīzi un datu uzturēšanu (visu gadu), kā arī zemes pārskata sagatavošanu reizi piecos gados. |
| 3. | Administratīvo izmaksu monetārs novērtējums | Institūciju (Lauku atbalsta dienests, Tiesu administrācija, Valsts augu aizsardzības dienests, Valsts meža dienests, Valsts zemes dienests, Valsts sabiedrība ar ierobežotu atbildību „Zemkopības ministrijas nekustamie īpašumi” un valsts akciju sabiedrība „Latvijas Vides, ģeoloģijas un meteoroloģijas centrs”) administratīvās izmaksas veido zemes pārskatā iekļaujamās informācijas sagatavošana (datu atlase, apstrāde, noformēšana) un datu elektroniska iesniegšana VARAM.  Pēc aptuveniem aprēķiniem, vienai institūcijai nepieciešams 5 darba dienas, lai sagatavotu informāciju jeb 40 stundas.  **Normatīvā akta projekta radītās administratīvās izmaksas par zemes pārskatā iekļaujamās informācijas sagatavošanu ir šādas:**  C = 6 (stundas likme, *euro*) x 40 (laika patēriņš, h) x 7 (institūciju skaits) x 1 (informāciju sagatavo reizi gadā) = 1680,00 *euro*.  Valsts reģionālās attīstības aģentūras administratīvās izmaksas veido institūciju iesniegto datu uzturēšana un apstrāde.  Savukārt, VARAM administratīvās izmaksas veido institūciju iesniegtās informācijas analīze un zemes pārskata sagatavošana. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2016. gada 22. jūnijā tika ievietots VARAM tīmekļa vietnē: www.varam.gov.lv sabiedriskai apspriešanai. |
| 3. | Sabiedrības līdzdalības rezultāti | Noteikumu projekta izstrādes gaitā līdz šim brīdim nav saņemti priekšlikumi un komentāri. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, Tieslietu ministrija un Zemkopības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas.  VARAM ar noteikumu projektu tiek paredzēts jauns uzdevums – reizi piecos gados sagatavot zemes pārskatu. Zemes pārskats tiks sagatavots esošo institūciju un cilvēkresursu ietvaros. |
| 3. | Cita informācija | Nav |

***Anotācijas III, IV un V sadaļa – noteikumu projekts šo jomu neskar.***

Vides aizsardzības un

reģionālās attīstības ministrs K.Gerhards

Vīza:

valsts sekretārs R.Muciņš

09.12.2016. 10:14

1999

I.Cahrausa, 67026924

[Ilze.cahrausa@varam.gov.lv](mailto:Ilze.cahrausa@varam.gov.lv)